Geplaas deur	VivA-redaksie Donderdag 28 Desember 2017
Of dié manier van praat omkeerbaar is, is twyfelagtig. Die jonger geslag Afrikaanssprekendes hoor en sien Engelse vermaak en sosiale media tot versadiging toe, en hulle lees waarskynlik gans te min Afrikaanse media en literatuur. Die onderbou van hulle taalvaardigheid word dus Engels.
Objektief gesien kom 'n mens te staan voor die onafwendbaarheid van taalverandering. Om aan die lewe te bly, moet 'n taal 'n taalgemeenskap hê waarin dit aktief gebruik word. Maar 'n taal wat só gebruik word, gaan desnoods ook verander, soos die wêreld om hom verander. Gaan staan 'n taal stil in die tyd, beteken dit dié taal verloor sy gebruike of sy gemeenskap kwyn en die taal gaan weldra uitsterf.
In 'n situasie van taalkontak soos waarin Afrikaans en die ander inheemse tale hulle met Engels bevind, vind taalbeïnvloeding en die gevolglike taalverandering uiteraard nog vinniger en diepgaande plaas. Engels is die wêreldtaal van die ekonomie en die media, die taal van globale kommunikasie. Afrikaans en ons land se ander klein taaltjies kan hoegenaamd nie op alle terreine en vlakke met Engels meeding nie. Of jy jou moedertaal bly praat en gebruik, is nie meer 'n kwessie van noodsaaklikheid nie.
Enersyds neem 'n mens met spyt waar hoe Afrikaans sienderoë onder invloed van Engels verander. Andersyds is dit vanuit 'n taalkundige oogpunt boeiend om te sien hoe Afrikaans verander. En dat die taal steeds verander, sê tog ook iets. Afrikaans word gebruik. Afrikaans lewe. Inderdaad, dit doen!
Lees 2727 tye	Laaste modifikasie op Donderdag 28 Desember 2017 18:07
Meer in hierdie kategorie: « Grammatikaonderrig	Voornemens vir nuwe jaar is net sê-nou-maar-sê »
Kommentaarskakel	 Donderdag 28 Desember 2017 18:10	geplaas deur	Johan Mostert
Ek het grootgeword in die Noord-Kaap en het kort na matriek Gauteng toe getrek agter werk aan. Dit was in 1999 en ek het toe al te gehoor hoe die jong mense praat van 'dit doen'. Dit was vir my baie vreemd omdat niemand op ons dorp so gepraat het nie . Nou bly ek in KwaZulu-Natal op 'n kusdorp en hoor die stelling gereeld wanneer dit vakansietyd is en die binnelandse mense kom vakansie hou. Nouja, die taal kan seker nie anders as om te verander nie.
Kommentaarskakel	 Donderdag 28 Desember 2017 08:45	geplaas deur	Elza Lorenz
Dis inderdaad so. Sekere slaafse navolgings soos: Ek lief dit, is iets wat ek hoor en nie oor my lippe kan kry nie maar vermoed dat dit ook binnekort algemeen aanvaar en gebruik sal word. Die dinamiese aard van 'n taal is nou maar een maal soos hy is.